b'\n_START_ARTICLE_\nDan pi\n_START_PARAGRAPH_\nDan pi je praznik, s katerim vsako leto na 14. marec obele\xc5\xbeujemo matemati\xc4\x8dno konstanto \xcf\x80 (pi). V ameri\xc5\xa1kem formatu datumov je namre\xc4\x8d 14. marec zapisan kot 3/14, kar so prve tri \xc5\xa1tevke pi. Praznika so se spomnili navdu\xc5\xa1enci nad matematiko v Zdru\xc5\xbeenih dr\xc5\xbeavah Amerike, ki so za\xc4\x8deli na ta dan prirejati proslave, na katerih jedo pite (po besedni igri, angle\xc5\xa1ka beseda za pito \xe2\x80\x93 pie se izgovarja enako kot pi) in tekmujejo v pomnjenju \xc5\xa1tevila pi. Praznovanje je raz\xc5\xa1irjeno v glavnem na univerzah, posebej slovesno pa ga prirejajo v univerzitetnem mestu Princeton, kjer je dolgo \xc4\x8dasa prebival slavni fizik Albert Einstein, po naklju\xc4\x8dju rojen prav na 14. marec. Iz ZDA se je potem praznovanje raz\xc5\xa1irilo drugod po svetu. V za\xc4\x8detku marca prirejajo tekmovanje v pomnjenju \xc5\xa1tevila pi tudi na Fakulteti za matematiko in fiziko v Ljubljani._NEWLINE_Leta 2015 je bil poseben dan pi. Ob 9.26:53 zjutraj je bil zapis \xc4\x8dasa v ameri\xc5\xa1kem formatu 3/14/15 9.26:53, kar je enako prvim desetim \xc5\xa1tevkam \xc5\xa1tevila pi. Naslednji tak datum bo \xc5\xa1ele leta 2115. Soroden datum je 22. julij, ki ga nekateri obele\xc5\xbeujejo kot dan pribli\xc5\xbeka pi, \xc2\xb2\xc2\xb2\xe2\x81\x84\xe2\x82\x87 je namre\xc4\x8d znan pribli\xc5\xbeek pi, ki ga je odkril \xc5\xbee Arhimed._NEWLINE_Leta 2018 na dan pi je umrl slavni fizik Stephen Hawking.'